DA Den Europæiske Unions Tidende C 102/32

Sag anlagt den 26. februar 2009 — United Phosphorus mod Kommissionen

(Sag T-95/09)

2009/C 102/48

Processprog: engelsk

Parter

Sagsøger: United Phosphorus (Warringthon, Det Forenede Kongerige) (ved lawyers C. Mereu og K. Van Maldegem)

Sagsøgt: Kommissionen for De Europæiske Fællesskaber

Sagsøgerens påstande

— Det fastslås, at sagen antages til realitetsbehandling.

— Den anfægtede beslutning annulleres.

— Kommissionen for De Europæiske Fællesskaber tilpligtes at betale sagens omkostninger.

— Der iværksættes sådanne andre eller yderligere foranstaltninger, som findes passende.

Søgsmålsgrunde og væsentligste argumenter

Ved dette søgsmål har sagsøgeren i henhold til artikel 230 EF nedlagt påstand om annullation af Kommissionens beslutning 2008/902/EF af 7. november 2008 om afvisning af at optage napropamid i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktivstof (meddelt under nummer K(2008) 6281) (1). De anfægtede foranstaltninger vil finde anvendelse fra den 7. maj 2009.

Sagsøgeren har fremført tre anbringender til støtte for søgsmålet.

For det første har sagsøgeren anført, at den anfægtede beslutning indeholder åbenbare fejlskøn. Efter sagsøgerens opfattelse foreligger der ikke en tilstrækkelig videnskabelig begrundelse for den anfægtede beslutnings konklusioner, og Kommissionen undlod at tage hensyn til den tilgængelige videnskabelige viden i strid med artikel 5 i direktiv 91/414 (2) og artikel 11, stk. 2, i forordning nr. 1490/2002 (3).

For det andet har sagsøgeren anført, at Kommissionen har tilsidesat væsentlige formforskrifter, herunder artikel 11 i forordning nr. 1409/2002, idet dens angiveligt usammenhængende og modstridende adfærd fratog sagsøgeren retten til at tilbagetrække støtten til et stof mod en forlænget udfasningsperiode under afventning af en fornyet forelæggelse af en sagsakt. Endvidere har sagsøgeren gjort gældende, at Kommissionen undlod at vedtage den anfægtede beslutning inden for de gældende procedurefrister og derfor tilsidesatte artikel 11, stk. 4, i forordning nr. 1409/2002.

For det tredje har sagsøgeren påstået, at Kommissionen har tilsidesat grundlæggende principper i EF-retten, som princippet om beskyttelse af den berettigede forventning, princippet om en retfærdig rettergang og sagsøgerens ret til forsvar samt proportionalitetsprincippet i artikel 5 EF, idet Kommissionen — efter sagsøgerens opfattelse — kunne have forlænget de gældende frister, for at give EFSA mere tid til at vurdere den information og de oplysninger, som var fremlagt af sagsøgeren. Sagsøgeren har endvidere gjort gældende, at Kommissionen har undladt at anføre en passende begrundelse, som kunne berettige dens uenighed i bedømmelserne foretaget af RMS og EFSA og derfor tilsidesatte sine forpligtelser efter artikel 253 EF.

(1) EFT L 326, s. 35.

(2) Rådets direktiv 91/414/EØF af 15.7.1991 om markedsføring af plantebeskyttelsesmidler (EFT L 230, s. 1).

(3) Kommissionens forordning (EF) nr. 1490/2002 af 14.8.2002 om yderligere bestemmelser for iværksættelsen af tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF, og om ændring af forordning (EF) nr. 451/2000 (EFT L 224, s. 23).